P r e d k l a d a c i a  s p r á v a 

Cieľom predkladanej Správy o sociálnej situácii obyvateľstva Slovenskej republiky za rok 2008 (ďalej len „správa“) je informovať vládu Slovenskej republiky, ale aj širšiu verejnosť o stave a vývoji sociálno-ekonomickej situácie obyvateľstva na Slovensku.
Správa obsahuje stručný prehľad o stave základných demografických a ekonomických ukazovateľov za rok 2008 a prognózy vybraných ukazovateľov niektorých inštitúcií na najbližšie roky. Správa sa zaoberá vývojom na trhu práce, mzdovým vývojom, zahŕňa analýzy úplných nákladov práce, vyhodnotenie aktívnej politiky trhu práce a poskytuje aj stručný pohľad na  pracovné podmienky (v rámci  kolektívneho vyjednávania,  bezpečnosti a ochrany zdravia pri práci a pracovno-právnych podmienok). Najrozsiahlejšia časť správy  je zameraná na hlavné formy, stav a zmeny v systéme sociálnej ochrany v roku 2008 v oblasti jednotlivých druhov sociálneho poistenia, dôchodkového sporenia, štátnej sociálnej podpory  a  systému sociálnej pomoci. Časť správy podáva z dostupných zdrojov v čase jej spracovania informáciu o životnej úrovni obyvateľstva a tiež výsledky niektorých štúdií, ktoré boli zadané Inštitútu pre výskum práce a rodiny ako výskumné úlohy v rámci kontraktu s  MPSVR SR.  Súčasťou správy je aj monitoring dosahovania Lisabonských cieľov prostredníctvom vybraných štrukturálnych indikátorov za obdobie rokov 2001-2008. Monitoring je zameraný  predovšetkým na ukazovatele ekonomického kontextu, zamestnanosti  a sociálnej kohézie. 
V správe sú dostupné aj bohaté tabuľkové prílohy k jednotlivým kapitolám. Vzhľadom na  nedostupnosť aktuálnejších  údajov  sa v  správe okrem  údajov za sledované obdobie vyskytujú aj analýzy,  spracované na základe údajov za rok 2007.